NR. 23131/16.04.2025

**REFERAT DE APROBARE**

**pentru aprobarea modificării Regulamentului privind Programul multianual de interes local „Sprijin acordat tinerilor cu vârste cuprinse între 18-35 de ani pentru închirierea unor suprafețe locative” aprobat prin HCL nr. 414/2021, cu modificările și completările ulterioare**

În prezent, în cadrul Programului multianual de interes local „Sprijin acordat tinerilor cu vârste cuprinse între 18-35 de ani pentru închirierea unor suprafețe locative”, aprobat prin HCL nr. 414/2021, cu modificările și completările ulterioare se acordă beneficiarilor programului o sumă de maxim 50 de euro/lună, dar nu mai mult de 25% din valoarea totală lunară a chiriei pentru sprijinirea achitării chiriilor în baza unor contracte de închiriere a suprafețelor locative din municipiul Sfântu Gheorghe.

În contextul actual al inflației și a creșterii prețului chiriilor, se impune modificarea Regulamentului, în sensul acordării unei sume în cuantum de maxim 100 de euro/lună, dar nu mai mult de 40% din valoarea totală lunară a chiriei.

Pe parcursul derulării programului s-a constatat că una dintre condițiile stabilite în regulament, respectiv cea prevăzută la art. 7 lit. e), teza finală, conform căreia *„în cazul tinerilor care nu sunt studenți, contractul de închiriere trebuie să fie înregistrat la ANAF cu cel puțin 4 luni înainte de data depunerii cererii;*”, a creat situații în care persoanele care beneficiau de facilitatea stabilită prin program nu au mai beneficiat de sumele acordate în cazul în care au schimbat suprafața locativă închiriată.

În acest sens, se impune modificarea acestui criteriu, după cum urmează:

“*În cazul tinerilor care nu sunt studenți, contractul de închiriere trebuie să fie înregistrat la ANAF și să aibă o valabilitate de minim 6 luni;*”

De asemenea, se va modifica articolul 8 alin. (2) și va avea următorul cuprins:

“(2) *Documentele prevăzute la alin. (1), lit. a), d) și d1) se depun în original, iar documentele prevăzute la alin. (1) lit. b), c), e) se prezintă în original în vederea certificării pentru conformitate cu originalul de către funcționarul public competent*;”

O altă modificare vizează depunerea cererii împreună cu documentele prevăzute la art. 8 la Compartimentul pentru Tineret din cadrul Primăriei municipiului Sfântu Gheorghe, iar cererea în format tipărit se va procura de la Compartimentul pentru Tineret.

Având în vedere că anexa (regulamentul) la H.C.L. nr. 414/201 a fost modificată și completată ulterior, se vor transpune toate modificările efectuate până în prezent, precum și cele propuse prin acest material, sens în care se va înlocui Anexa (Regulament) la H.C.L. nr. 414/2021. Înlocuirea regulamentului este necesară pentru ca persoanele interesate să poată urmări cu ușurință forma programului în varianta actuală.

Potrivit art. 22 din Legea nr. 350/2006 a tinerilor, cu modificările și completările ulterioare:

„*Statul, prin instituţiile sale cu responsabilităţi în domeniu, are obligaţia de a adopta şi de a aplica măsuri de prevenire, atenuare şi înlăturare a efectelor factorilor de risc specifici de natură socioprofesională asupra tinerilor aflaţi în procesul de formare şi integrare în societate.*”

În acest context normativ, administraţia publică locală acordă o importanță deosebită sectorului de tineret, iar acțiunile autorității sunt îndreptate înspre asigurarea cadrului necesar satisfacerii nevoilor acestora.

Având în vedere cele prezentate mai sus, propun Consiliului local al municipiului Sfântu Gheorghe adoptarea unei hotărâri pentru aprobarea modificării Regulamentului privind Programul multianual de interes local „Sprijin acordat tinerilor cu vârste cuprinse între 18-35 de ani pentru închirierea unor suprafețe locative” aprobat prin HCL nr. 414/2021, cu modificările și completările ulterioare.

**Primar**

**Antal Árpád-András**